Sanjin Strukic/PIXSELL

Gradski Odbor za mjesnu samoupravu dao je zeleno svjetlo za podizanje spomenika doktoru Franji Tuđmanu te Spomenika domovini. Kip prvog hrvatskog predsjednika tako bi, prema predloženom planu, trebao stajati na sjevernoj strani Sveučilišne livade.

Uz Ulicu grada Vukovara, uklopljen u postojeću vizuru fontana, Tuđmanovo lice gledat će prema budućem Spomeniku domovini, koji će biti podignut između Gradske uprave i KD Vatroslav Lisinski, odnosno odmah ispred gradonačelnikova ureda.

Nakon raspisanog javnog natječaja za ove projekte, ocjenjivački sud izabrao je rad umjetnika Kuzme Kovačića kao onaj koji će predstavljati spomenik Franji Tuđmanu, te su Povjerenstvo za ploče za označavanje imena ulica i trgova, spomenike, skulpture, spomen-ploče i sakralna obilježja te ocjenjivački sud odabrali spomenutu lokaciju kao najbolju za postavljanje spomenika. Osim toga, Povjerenstvo je odabralo rad arhitekta Nenada Fabijanića za Spomenik domovini na Trgu Stjepana Radića.

Odbor za mjesnu samoupravu jednoglasno je podržao gradonačelnikov prijedlog, o čijoj će se realizaciji glasati na sljedećoj sjednici Gradske skupštine.